Asiakkaan näkökulmasta muutoksilla ei ole vaikutusta TYP-laissa säädettyyn palveluun. Palvelun asiakaskriteerit, palveluprosessi tai tarjottavat palvelut eivät muutu.. Jatkossa hyvinvointialue järjestää TYP-asiakkaiden tarvitsemat sosiaali- ja terveyspalvelut. Hyvinvointialue osallistuu myös työttömän monialaisen palvelutarpeen arviointiin, monialaisen työllistymissuunnitelman laatimiseen ja seurantaan. Sosiaalipalveluista tai terveyspalveluista vastaava työntekijä voi kuitenkin olla sama henkilö kuin ennenkin eli hyvinvointialueen toiminnan käynnistyminen ei välttämättä näy asiakkaalle.
Jos sosiaali- ja terveyspalvelujen tarjonnassa on ollut haasteita, hyvinvointialueiden toiminnan käynnistyminen ja hyvinvointialueiden mukaantulo TYP-johtoryhmään voivat parantaa TYP-asiakkaiden tarpeenmukaisten sote-palvelujen saantia. Jos TYP-asiakkaalle on ollut tarjolla esimerkiksi kuntien vapaaehtoisesti järjestämiä palveluja, niitä kunta voi tarjota jatkossakin yhteistyössä TYP-toimijoiden kanssa.